Les penyes valencianistes de Burjassot porten l’exposició “Mestalla, un estadi de llegenda” a la Casa de Cultura
2025-07-24

La Casa de Cultura albergarà, de l’11 al 29 de juliol, una exposició fotogràfica que arriba a Burjassot com una iniciativa de les penyes valencianistes del municipi i que té com a eix temàtic el mític estadi de Mestalla. La mostra itinerant, amb el nom “Mestalla, un estadi de llegenda”, s’inaugurarà el mateix 11 de juliol, dilluns, a les 19 h i comptarà amb la presència d’exjugadores del València CF com són Adorno i Valdez. L’horari de visites serà, de dilluns a divendres, de 8 a 14 h.

“Mestalla, un estadi de llegenda” és una exposició que fa un recorregut pels 93 anys de vida del Camp de Mestalla, la casa del València Cf. Mitjançant una bona selecció de fotografies pertanyents a l’arxiu oficial del València CF i a través d’una sèrie de peces històriques com, per exemple, antigues entrades, quadres, cartells de partits, etc. els visitants podran acostar-se i conéixer millor la història del camp de futbol més antic de la Primera Divisió Espanyola de Futbol.

L’itinerari per la secció fotogràfica de la mostra començarà pel Camp de l’Algirós, el primer camp on va jugar el club blanc-i-negre i continuarà amb imatges del primer Camp de Mestalla, amb les quals es podrà comprovar tant l’evolució de l’estadi, com paral·lelament, l’evolució de la pròpia ciutat, fins a arribar al renovat estadi que existeix hui.

En definitiva, aquesta mostra itinerant que arriba ara a Burjassot donarà l’oportunitat, tant a aficionats com a visitants en general, a conéixer el Mestalla dels anys 30, dels 50, fins a competicions més pròximes en el temps com el Mundial de 1982, les Olimpíades de Barcelona i els recents trofeus disputats a Mestalla.